Rivendosja e refugjatëve në Evropë
Bashkimi Evropian fillon risistemimin e refugjatëve pavarësisht kundërshtimeve të vendeve të Evropës Lindore
Evropa ka filluar zhvendosjen e refugjatëve të parë nga Greqia drejt vendeve të tjera të BE-së, sipas planit për përballimin e krizës së emigrantëve. Brukseli kërkon që të risistemohen qindra mijëra refugjatë, por disa nga vendet anëtare e kundërshtojnë me forcë. Pasi i shpëtuan luftës, ata marrin tani biletën drejt një jete të re në Evropë. Tridhjetë refugjatë sirianë dhe irakianë u nisën dje me avion nga Athina drejt Luksemburgut. Ndër personat që i përcollën ishte edhe Kryetari i Parlamentit Evropian, Martin Schulz. Zoti Schulz u bëri thirrje të gjitha vendeve të BE-së që të marrin pjesë në planin e rivendosjes, i cili parashikon shpërndarjen nëpër BE të 160 mijë refugjatëve. Por, ka patur kundërshtime nga disa vende lindore. Pjesa e fundit e udhëtimit drejt Luksemburgut u bë me autobus. Shumë refugjatë thonë se nuk dinë asgjë rreth shtëpisë së tyre të ardhshme. Në ishujt grekë, mijëra emigrantë të tjerë vazhdojnë të mbërrijnë çdo ditë. Një grevë e punëtorëve të trageteve i la shumë prej tyre të bllokuar në molin e ishullit Lesbos. Greqia gjendet në vijë e parë të krizës. Kryeministri Tsipras paralajmëron: Për shumicën e emigrantëve, udhëtimi drejt një jete të re në Evropë po bëhet gjithnjë e më i rrezikshëm. Moti po ftohet me shpejtësi në vendet e tranzitit në Ballkan. Agjensitë e ndihmave paralajmërojnë se mijëra jetë njerëzish do të rrezikohen.